b'\n_START_ARTICLE_\nKnji\xc5\xbenica Pedago\xc5\xa1ke fakultete Univerze v Ljubljani\n_START_SECTION_\nZgodovina\n_START_PARAGRAPH_\nRazvila se je iz knji\xc5\xbenice Vi\xc5\xa1je pedago\xc5\xa1ke \xc5\xa1ole, ustanovljene leta 1947. Osnovni del knji\xc5\xbeni\xc4\x8dnega fonda je dobila iz Federalnega zbirnega centra v Ljubljani. Dopolnjevala ga je z nakupi in darovi. Prva leta obstoja je bila knji\xc5\xbenica urejena po sistemu numerus currens. Imela je AIK in geselski katalog. Izposojo so vodili uslu\xc5\xbebenci tajni\xc5\xa1tva. Leta 1964 je Vi\xc5\xa1ja pedago\xc5\xa1ka \xc5\xa1ola postala Pedago\xc5\xa1ka akademija. V tem \xc4\x8dasu so za\xc4\x8dele nastajati tudi oddel\xc4\x8dne knji\xc5\xbenice. Osrednja knji\xc5\xbenica je vodila tehni\xc4\x8dno ureditev in nabavo. Dodan je bil UDK katalog. 1983 je bila knji\xc5\xbenica preme\xc5\xa1\xc4\x8dena v nove prostore, v 4. nadstropje sedanje stavbe Pedago\xc5\xa1ke fakultete. Leta 1990 je pridobila status visoko\xc5\xa1olske knji\xc5\xbenice.\n_START_SECTION_\nGradivo\n_START_PARAGRAPH_\nKnji\xc5\xbenica zagotavlja vodenje kataloga monografij, serijskih publikacij, magistrskih del in disertacij ter uporabo in pregledovanje klasi\xc4\x8dnih in elektronskih katalogov in informacije o gradivu. Znotraj kataloga Pedago\xc5\xa1ke fakultete je mo\xc5\xbeno iskati gradivo, ki se nahaja v njeni knji\xc5\xbenici. Ve\xc4\x8dina enot oziroma knji\xc5\xbeni\xc4\x8dnega gradiva je v prostem pristopu, je pa knji\xc5\xbenica tudi \xc4\x8dlanica bibliografskega sistema COBISS/OPAC.\n_START_SECTION_\nSerijske publikacije\n_START_PARAGRAPH_\nUporabnikom je omogo\xc4\x8den prosti dostop do teko\xc4\x8dih letnikov serijskih publikacij. Le-te so postavljene po abecednem redu v \xc4\x8ditalnici. Starej\xc5\xa1e letnike je mogo\xc4\x8de dobiti na vpogled s pomo\xc4\x8djo knji\xc5\xbeni\xc4\x8darja, saj so hranjeni v omarah. Na spletni strani Pedago\xc5\xa1ke fakultete je mogo\xc4\x8de najti tudi seznam slovenskih revij, seznam tujih revij in seznam revij po podro\xc4\x8djih.\n_START_SECTION_\nStoritve\n_START_PARAGRAPH_\nKnji\xc5\xbenica med drugim zagotavlja tudi mese\xc4\x8dne preglede knji\xc5\xbenih novosti, medknji\xc5\xbeni\xc4\x8dno izposojo, izdelavo osebnih bibliografij, informacijske storitve in izobra\xc5\xbeevanje uporabnikov, e-dostop do splo\xc5\xa1nih in specializiranih zbirk e-revij in e-knjig in oddaljeni dostop do e-virov. Na spletni strani knji\xc5\xbenice lahko najdemo tudi povezave do nekaterih e-virov in sezname objav raziskovalcev po letih objav.'